khistorydata/jeongjo-sjw-relations huggingface dataset:
정조 6년
李時秀。以刑曹言啓曰。罪人申光謙絶島定配。成德浣決遣。韓尙文金慶得林天祿一處定配。趙得豐趙命稷濟州絶島。中限己身爲奴事。命下矣。臣等依傳敎。罪人申光謙。處謹以去六月二十八日親鞫後。綸音及今日所下備忘辭意。一一宣諭。使之革心自新。仰體朝家。曠蕩之德意事。反覆敎飭。而仍以澤白兩賊結案招辭。詳細讀示後。全羅道羅州牧智島定配所押送。罪人成德浣處。綸音及兩賊結案謄給後。曉諭決遣。罪人韓尙文金慶得林天祿。慶尙道機張縣。竝一處定配。罪人趙得豐。全羅道濟州牧大靜縣。趙命稷。旌義縣。竝限己身爲奴定配。使之押送于各其配所之意。敢啓。傳曰。知道。
정조 6년
前兵曹判書金熤疏曰。伏以。臣濫被誤恩。叨此重負。歷日已多。而危蹙冞切。剔露衷悃。連章冒瀆。或冀日月之明。有所矜照。再奉批旨。天聽愈邈。奬諭過隆。責勉冞重。臣之惶懼抑塞。於是而又加一倍矣。至若國事。渺無涯畔。中夜昧昧。我思之敎。益不勝憂惶感歎。涕泗無從也。噫。顧今世道益艱。時憂溢目。使至尊獨憂於上。是固在下者之罪也。臣若有一分才猷。可以對揚休命。協贊維持。則曷敢不生死向前。圖報涓𡏖。而故自飾讓退托。孤負殊眷。自甘於慢命之誅哉。第念臣之匪才。最居無當之下品。輔相重任。實關有國之安危。始也枚卜之命。實是朝家之謬擧。而未幾收還。猶可爲不遠復之道。然則公器之一時玷辱也。非細故。而國事之畢竟無誤。亦云幸矣。苟使臣怵迫嚴命。不量己力。冒當匪分之任。終至於不勝其任。僨敗國事而止。則當是之時。臣雖萬被誅殛。亦何補哉。臣積事逋違。迷不知變。誠以慢傲之罪。罪止一身。冒膺之害。害及國事。參亘兩端。輕重有別故耳。區區此心。可質神明。庶幾容光之照。俯燭臣言之實非矯飾。而忱誠短淺。不能仰格天心。尙未蒙允副之恩。此亦臣之罪也。古人所云量而後入。不入而後量。非爲身計。是公耳國耳。臣固無似。不敢擬古人出處之義。而以虞人之賤死不赴非其招之招。臣之左右思惟。終不敢趨命者。亦自有義不獲已者也。噫。曲遂萬物。各得其所。上天之仁也。器使群工。各適其才。聖人之明也。今殿下聖德涵囿。無物不被。聖鑑昭回。無微不燭。豈獨使一介賤品。强其所不能。終陷大戾。孤負我聖上庇覆之恩耶。臣之前後呼籲。亦已煩瀆。而勢窮理極。不得不更瀝肝血。干冒崇嚴。伏乞聖慈。特加哀愍。將臣議政官資。亟許鐫改。使臣身還他本分。以重政本。以嚴國體。公義私心。千萬大幸。答曰。省疏具悉卿懇。予謂卿信心直行。掉脫於時俗之外。徒襲三疏之故常。不體再誥之諄複。予固誠淺。卿亦不免夫俗耳。三揖之進。縱載禮經。再思可行。獨非聖訓。噫。自卿枚卜。一旬有幾薦紳望其儀式。庶民冀其拯救。卿何過自抑遜。恐恐然若不勝任也。今之時卿以爲何如也。對危碁而坐漏船。未足喩其艱苦。政宜庶績凝神。期回休運。卿之一日二日。以辭爲事。予則曰非其時云爾。卿須卽日造朝。無或更控前懇。是予區區之望。仍傳曰。此批答。遣史官。傳諭于右議政。造朝日字。使之知來。
정조 6년
事變假注書馬思仁所啓。臣敬奉聖批。馳往傳諭于西部盤石坊藥田契藥田峴議政府右議政金熤所住處。則以爲。三控哀籲。未蒙矜諒。十行恩批。荐承隆渥。感隕惶隘。轉益罔措。謹當更暴前疏未畢之懷。以俟威罰云矣。敢啓。傳曰。明日承旨敦諭。
정조 6년
修撰鄭淵淳疏曰。伏以。臣情私煎迫。前後瀆擾。不啻一再。常切悚蹙。又復陳籲。極涉屑越。而若拘煩聒。不暴情實。則日月之明。亦何俯燭。顧臣九耋偏母。夏秋以來。絶無寧日。近因日候之不適。以致病勢之添劇。飮啖全廢。藥餌爲命。晝宵昏涔。氣息懍綴。臣方左右扶將。方寸焦灼。屢日臺銜。終未趨肅。日昨違逋。實不獲已。薄勘纔降。恩敍旋下。又以臣爲弘文館修撰。召牌儼臨。臣如有離側供職之勢。則義分所在。豈敢不竭蹶。以伸叩謝之忱。而以臣情理。承膺末由。隨詣禁扃。敢陳至懇。伏乞聖慈。亟削臣職。以便救護。仍治臣罪。以肅朝綱。千萬幸甚。踏啓字。
정조 6년
壬寅八月十五日酉時。上御誠正閣。承旨與二直提學入侍時。右承旨徐有防。同副承旨李時秀。二直提學鄭志儉。假注書趙衍德。記注官金健修金鳳顯。以次進伏訖。上曰。海西罪人俱置生路。在渠可謂善爲矣。志儉曰。不置當律。極甚抑鬱矣。上曰。昨下綸音。已悉慰諭之意。今玆畿民。庶或安堵矣。有防曰。所下綸敎。若是懇摯。民雖愚迷。必當感泣矣。上曰。其爲實惠。專在守令奉行之如何耳。有防曰。果然矣。上曰。湖西諭旨。從速正書。出付營校事。分付。賤臣承命出傳。上曰。今年凶逆。實是在籍所無。而適當藏刑。不得明覈王政。可謂失之太寬矣。有防曰。果然矣。上曰。漢川書院。何以設置也。有防曰。先正畫像一本。在前德相分送海西。使之奉享。故有此建祠。在先正。其爲貽辱。極矣。命書傳敎曰。前月李頤祥疏語。異常。極矣。又如向日申禹相疏辭。尤傷國體。兩大臣事。皆是無妄之無妄。元非一毫有意於其間。則豈敢以此等字句。輕加大臣乎。不可歇治。申禹相削職。重臣金鍾秀事。事已妥帖。到今雖不欲復提。其在明好惡之道。決難例批。且於厥姪登筵。亦有下敎者。以此以彼。宜有處分。李頤祥罷職不敍。上曰。再明日課講。李秉模當爲入來乎。有防曰。似當趁期入來矣。上曰。泮儒連爲食堂乎。有防曰。秋到記。近當設行。故儒生輩多入泮中云矣。上曰。待雨晴欲爲試取矣。命退。承史以次退出。
정조 6년
行都承旨嚴璹藥院進。行左承旨李柱國病。右承旨鄭志儉坐直。左副承旨李世奭坐直。右副承旨金魯淳坐。同副承旨李時秀坐。注書趙興鎭病李祖承病。假注書趙衍德藥院直尹序東仕直。事變假注書馬思仁仕。
정조 6년
奎章閣啓曰。明日抄啓文臣課講時。應講人員進不進單子。修正以入。而奎章閣直閣金載瓚受由。原單子中懸頉。而副司果李益運。謂有情勢。違例懸病。揆以事體。極爲駭然。依定式。令該府拿問處之。何如。傳曰。允。李益運則前後飭敎。何等截嚴。又何敢懸病不進。所謂情勢。莫曉其爲何事。如以重臣事替引。則近來朝家。於重臣不問去就。姑且任之者。非果忘了。此亦出於爲重臣之深意。此後凡有除命。重臣尙可急於叩謝。不暇他顧。益運之講則不進。製★懸病。獨於★★★★★★★膺。揆以國綱。寧有如許道理。此文臣。非重臣非宰臣。則一向促飭。有若敦迫者然者。重乖事面。爲先嚴飭書納。進參擧案。又復遲滯。令該府拿問重勘。可也。
정조 6년
徐有防啓曰。明日抄啓文臣課講時。何承旨進去乎。敢稟。傳曰。同副承旨進去。
정조 6년
徐有防啓曰。左副承旨李在學。右副承旨沈有鎭。今日不爲仕進。卽爲牌招。何如。傳曰。許遞。前望單子入之。
정조 6년
傳于李時秀曰。右承旨。聞有實恙。許遞。前望單子入之。
정조 6년
李時秀啓曰。右承旨徐有防。左副承旨李在學。右副承旨沈有鎭。纔有許遞之命。都承旨嚴璹藥院進去。左承旨李柱國不爲仕進。院中只有臣一人。非但伴直無人。出納之地。事多苟簡。新除授承旨待下批。卽爲牌招。左承旨所當牌招。而拘於廳規。不得請牌。何以爲之。敢稟。傳曰。新除授承旨牌招事。依施。差代間。爾與都承旨。姑爲守廳。
정조 6년
承旨前望單子入之。沈觀之李世奭鄭志儉落點。
정조 6년
嚴璹啓曰。新除授右副承旨沈觀之。時在洪忠道公山地。斯速乘馹上來事。下諭。何如。傳曰。前望單子入之。
정조 6년
嚴璹啓曰。新除授右副承旨金魯淳。卽爲牌招察任。何如。傳曰。允。
정조 6년
嚴璹啓曰。假注書安邁權。身病猝重。勢難察任。今姑改差。何如。傳曰。允。
정조 6년
嚴璹啓曰。右議政金熤處。承旨敦諭事。命下矣。何承旨進去乎。敢稟。傳曰。同副承旨進去。
정조 6년
傳于李世奭曰。留院公事入之。
정조 6년
傳于李時秀曰。坐直承旨入侍。
정조 6년
傳于李世奭曰。禁軍金漢弼。令龍虎營。木布各壹疋賜給事。分付。
정조 6년
李時秀啓曰。臣敬奉聖敎。馳往敦諭于西部盤石坊藥田契藥田峴議政府右議政金熤所住處。則以爲。臣之三章祈免。實出肝膈之懇。一味顒祝。惟俟體諒之恩。昨奉聖批。不惟不賜允許。乃反責之以徒襲故常。促之以卽日造朝。臣茫然失圖。不知所以自措。不意近密之臣。臨宣敦勉之諭。此尤曠絶之恩數。決非賤分之所敢當者。矧又辭旨愈渥。責勉冞重。至於格外之讓。歸於不中之敎。開示之。指導之。殆若慈父嚴師之詔敎子弟者然。臣於此伏地感惶。自不勝涕泗之被面也。臣之積事違傲。不敢以趨承爲恭者。誠以千不近萬不似之材器。叨此千不堪萬不當之重負。不但不稱之爲萬萬惶懼。畢竟僨誤顚沛。貽害國事。可知其必無幸矣。此所以寧被慢命之誅。不得爲轉動之計也。此實臣斷斷衷悃。而哀籲渾歸於例讓。微諒未孚於聖聽。恩愈厚而罪愈深。遇愈隆而情愈隘。直欲求死而不得也。固知更煩文字。一向强聒。益增臣罪戾。而疾痛之甚。不暇擇聲。將不得不申暴前懇。仰請威罰。戰灼惶隕。不知攸達云矣。敢啓。答曰。知道。
정조 6년
以全羅監司朴祐源狀啓。備忘記。觀此狀本。道臣之如是登聞。出於重其事之意。而當初語犯莫重。猶屬不足責之科。不令按問。則況書中說話。雖極無倫。付之一笑。可也。且與湖海之事。緩急不啻截然。此時不必更出事端。但朝家推給物種。還爲奪去之罪。不可不査出。首唱人。嚴加勘繩。以此意。知悉擧行事。回諭。
정조 6년
藝文提學洪樂命疏曰。伏以。臣躬逢盛際。不能奔走效力。圖酬君恩之萬一。遽作癃痼癈疾之人。奄奄漸就澌滅。生則爲抱恨之人。死將爲不瞑之鬼。往往中夜。撫念身世。不禁涕泗之交頤。乃於千萬夢想之外。伏奉除旨。以臣爲藝文館提學者。臣病裏惶感。瞻天九頓。第今臣兄臣樂性。身陷大戾。合辭至嚴。闔門震恐駭懍。罔知攸措。臣之官職去就。固無可論。而且臣情勢之外。自來病狀。年增歲劇。虛勞之症。轉成胃痞。一日九食。食輒不化。繼以嘔吐痰火之症。轉成心疾。聞人語聲高跫音疾。或禽鵲忽然噪喧。往往怔忡怵惕。不能自定。最是風痺已痼。左脚麻痿。痛痒不知。屈伸不得。倘失傍人之扶將。則寸步無以自致。其他危惡之症。往復迭侵。轉輾沈纏。形殼徒存。縷命凛凛。公以小大朝會。跡阻班聯。私以家廟墳山。禮廢省拜。人理都絶。生不如死。復起爲人。萬無其望。官職去就。尤無可論。玆從縣道。敢控血懇。伏乞聖慈。曲垂矜憐。卽遞臣職。治臣逋慢之罪。以肅朝綱。仍命選部。勿復檢擬。俾臣畢命田間。以安賤分焉。仍伏念。丙丁以來。亂逆層生。而天討不嚴。巨魁尙多假息。黨與未盡鋤治。致使凶徒。接跡而起。至於澤白泓諸賊之窮凶絶悖而極矣。獄體嚴祕。雖不得詳聞。以朝紙所出者觀之。澤白之窩窟根柢。卽最翊也。其執手之托。聯枕之嗾。綢繆密勿。如獸鬪泥。證左狼藉。情跡彰露。噫。身旣休致。而乃與凶姪。陰結徒黨。頤指氣使。仰而詬罵。俯而誑惑。求之今古。實所未有。然而澤白徑斃。未施顯戮。最翊漏網。尙稽邦刑。神人之憤。愈往愈激。伏願聖明。淵然深思。廓揮乾斷。亟從臺啓。快正王法焉。然念廷臣之請討最翊。如臣言者。前後縷縷。而尙靳允兪者。何也。伏惟我殿下好生之德。其仁如天。必欲化龍蛇而變梟獍。以敷全保鎭安之化。凡厥含生。孰不欽仰感歎。而考諸事理。實有大不然者。臣請以治腫喩之。必須汲汲割去毒根。然後內補元氣。外生肌肉。則自臻和平之福。而若以姑息之意。先用補益之方。徑付完合之劑。內益濃而自潰。潰而又濃。濃潰相尋。完合無期。元氣日陷。虛不受補。畢竟傷人而後已。今若掃蕩其窩窟。拔除其根柢。則人心不期鎭而自鎭。世臣不期保而自保。不然。則其根窟日深。禍變相續。雖欲鎭安全保。恐不可得矣。思之及此。寧不懍然。噫。龍蛇非可化之物。梟獍非可變之性。干羽非解圍之具。廢疾之臣。無所省覺。而一息未泯。猶有憂憤之不自勝者。乃敢反復引喩。粗效沐浴之義。伏願聖明。更加三思。留神采納。則宗社幸甚。臣民幸甚。答曰。省疏具悉。掌撰詞命。無所事於筋力。所辭。過矣。附陳治腫之喩。可對眞元盛壯者說。近予力求益氣之方。政期自潰。卿其勿辭。竢少間。上來肅命。
정조 6년
弘文館應敎李敬一。副校理沈樂洙。副修撰金履鏞等箚曰。伏以。臣等卽伏見曉諭海西綸音下者。牖迷之辭旨懇惻。格頑之誥諭丁寧。必欲使凶醜餘孽。革心改圖。絲綸渙發。德意藹然。有足以孚豚魚而化龍蛇。臣等聚首莊誦。竊不勝欽歎之至。第伏念詿誤之類。固可哀矜。脅從之輩。雖或罔治。而至於作詩贐行之瑞集。稱亨夏。以高義特節。扁堂景莘之炡。謂逆能之未知爲逆。宗弼則比凶徒於己卯名賢。倡爲伸冤之說。語意凶憯。情節叵測。此其凶肚逆腸。可知其有所傳授。而不可以鄕曲蚩蠢之民。一時迷誤者類。比而同之也。此而止於刑配而已。則凶孽無以知戢。汚俗無以維新。使一種不逞之輩。不知聖意之欽恤。但恃法網之太恢。則方來之憂。有不可勝言。豈不大可懼哉。噫嘻。國家治逆之法。每患失之太寬。德億之未正王法。而鼓煽湖孽。湖孽之未卽誅鋤。而闖生亨夏。亨夏之不施當律。而又有此許多變怪。人心無所懲畏。亂逆漸至滋蔓。此是已然之明驗也。今殿下以德亨兩賊之俱未用法。而此類之先加大辟。爲刑政倒置之嫌。有處分從輕之擧。而德亨之尙今假貸。其可曰國有法乎。今此海西諸賊。亦不可以處分之已下。竟致失刑。伏願聖明。廓揮乾斷。先自德相亨夏而亟從三司之請。快擧當施之典。特寢瑞集炡宗弼等刑配之命。明正典刑。使亂萌杜而王法伸焉。答曰。省箚具悉。德亨之自在。而先誅瑞炡弼三囚。殊乖刑政。昨下綸音之不嫌傷煩。齗齗於牖迷開惑。予意良亦苦矣。
정조 6년
獻納金翊休疏曰。伏以。臣於言責之任。實無一分堪承之望。而有除輒膺。不敢爲逡巡之計者。蓋以義分爲重。懲討是急故也。頃叨館職。適値大論方張。隨衆登筵。同參合辭。咫尺前席。荐承嚴敎。繼而有罷職之命。蒼黃逬出。悚懍靡措。千萬不自意。旬日之內。除旨聯翩。違召而特許鞶遞。例勘而旋蒙甄敍。至再至三。誤恩偏萃於一身。臣誠惝怳感激。豈不思所以竭蹶趨承。少伸叩謝之忱。而同罪諸臣。尙在譴罷之中。則三司一步。便成鐵限。憑恃罷靈。拚棄廉防。揚揚冒進。實非私分之所敢出。左右思量。承膺無路。玆敢略暴血懇。仰瀆崇聽。伏乞聖慈。特垂諒察。亟削臣所帶之職。仍治臣瀆擾之罪。以肅朝綱。以安微分。千萬幸甚。臣不敢以臺職自居。而憂憤所激。不容泯默。敢此附陳焉。臣得伏見傳敎下者。有海西諸罪人酌處之命矣。大聖人好生之德意。臣固欽仰。而在國家討逆之法。誠不勝憂歎之至。噫嘻。痛矣。亂臣賊子。何代無之。而豈有如德相之盜儒名而附權凶。沮大計而逞陰圖之極惡大憝也哉。敢以四字凶言。受之榮賊。登諸章奏。無所顧忌者。實爲天下萬世。所不容之至凶絶悖之劇逆。而薄施竄配之典。尙逭孥戮之律。以致煥億之凶。作爲註釋。顯售漫漶之計。陰肆眩惑之謀。而湖西凶徒。至發通文申辨之議。海逆亨夏。敢有甘心一死之供。前倡後應。寔繁其徒。爲凶逆之血黨。與朝廷而角勝。誅之殛之。以絶亂萌。不容一日少緩。而天網太恢。王章未伸。馴致今日澤白之天誅未訖。而海西之群凶又出。人紀滅矣。世變極矣。臣伏讀聖敎。至於諸賊罪案。不覺心寒而膽掉。髮豎而眦裂。噫。凶如德相。逆如德相。而亨賊之敢稱師生。抵死護逆。究厥心腸。窮凶情節。與德相。二而一也。惟彼贈詩之瑞集。稱亨賊以節義。扁堂之炡。以逆能爲景仰。宗弼倡某論伸冤之說。榕則發可爲事能爲之語。逢源之主張逆論。掩諱不得。延祖榮祖之通文凶語。宗賢之饋酒贐錢。如岳之勇赴齋會。至於來源應璧等十數賊徒。合力斂錢。俱參凶論者。與亨賊同一心腸。固宜箇箇嚴訊。一一正法。而今此酌決之命。失之太寬。豈可以惟輕之典。遽施於罔赦之賊乎。噫。丙丁以來。亂逆層生。而誅討之典未擧。神人之憤莫洩。鄭妻龜柱。到今假息。窩窟未破。根柢自在。至於榮賊之孥不收。純彬之罪未討。使亂賊無以知懼者。是固群下誠未回天。與賊俱生之罪。而若其當斷不斷。亦不能無憾於天地之大也。況此海逆之獄。其本。則德相也。其魁。則德相也。德相之罪關宗社。人得共誅之義。有口皆言。有耳皆聞。則海西一方。密邇畿甸。萬無不聞不知之理。而右袒凶逆。少無忌憚者。蓋由於天討之不行。國法之未加也。噫。國家治逆之典。初失之於逆德。而賊亨跳踉。再失之於賊亨。而凶孽接跡。今若略施刑配。不加誅討。則惟此不逞之徒。輕視國法。罔有懲畏。亦安知無湖海之間。生出幾箇集炡輩凶賊乎。苟使國無法則已。不然則春秋無將之誅。漢法不道之律。捨德相奚先。而殄滅無遺之刑正。爲此獄準備也。伏願聖明。亟寢海西諸罪人酌處之命。一竝拿來王府。待用刑設鞫。次第正法。德相煥億亨夏之罪。特允臺請。快施典刑。以洩輿憤。以除亂本焉。答曰。省疏具悉。纔諭堂批。爾其勿辭。從速察職。
정조 6년
壬寅八月十六日酉時。上御誠正閣。坐直承旨入侍時。右承旨鄭志儉。假注書趙衍德。記注官金健修金鳳顯。以次進伏訖。上曰。右相書啓持來。賤臣承命出持入。命志儉讀奏。仍命書。知道。又命書湖西密啓判付訖。上曰。此狀啓。諸大臣輪見後。論稟事。分付。賤臣承命出傳。上曰。左副承旨入侍。賤臣承命出。與李世奭偕入進伏。命書傳敎曰。向日筵中。亦有下敎。意謂銓曹聞之。迄不照擬。殊未曉也。重臣黃晙。年今八十九。在朝家尊高年之義。另合軫念。而聞壽職進階之後。七年樞銜。一未薦擬。老人難以筋力驅策。而至於水部閑局。亦足行公。以此更爲申飭銓曹。隨窠使之首擬。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐直。右副承旨金魯淳奉命。同副承旨洪履健坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
洪履健啓曰。命召密符親納。例也。而前右邊捕盜大將李昌運。謂有身病。使其從事官替納命召。事甚未安。依定式。推考警責。何如。傳曰。允。
정조 6년
徐有防啓曰。右議政金熤處。遣承旨傳諭。與之偕來事。命下矣。何承旨進去乎。敢稟。傳曰。左副承旨進去。
정조 6년
李在學啓曰。假注書尹序東。時無職名。令該曹依例付軍職。冠帶常仕。何如。傳曰。允。
정조 6년
傳于洪履健曰。職務相妨。右承旨許遞。前望單子入之。金宇鎭落點。
정조 6년
傳于洪履健曰。承旨房仍。
정조 6년
傳于洪履健曰。吏刑換房。
정조 6년
傳于洪履健曰。左承旨牌招。
정조 6년
傳于洪履健曰。政官牌招開政。
정조 6년
有政。吏批。判書李性源進。參判鄭一祥進。參議趙鼎鎭進。左承旨徐有防進。啓曰。大司憲今當差出。而擬望之人乏少。外任竝擬。何如。傳曰。允。以沈頤之爲大司憲。金寅燮爲正言。尹行元爲副校理。洪文泳爲修撰。宋翼洙爲典簿。丁志德爲漢城主簿。李尙度爲宗簿主簿。李邦仁爲禁府都事。承文正字單南必錫。副正字單池德斌。
정조 6년
兵批。行判書李命植病。參判李柱國病。參議柳誼入直進。參知林錫喆差祭。左副承旨金宇鎭進。副司直徐有防沈有鎭李在學。副司果鄭淵淳。副司正尹序東單付。
정조 6년
吏曹口傳政事。以趙鎭憲爲交河郡守。李柱國爲兵曹參判。
정조 6년
兵曹。以李敬懋爲右邊捕盜大將。
정조 6년
吏批。再政。以李趾光爲平昌郡守。
정조 6년
兵曹口傳政事。以李潤慶爲內乘。
정조 6년
吏批。三政。以兪漢敦爲交河郡守。
정조 6년
傳于李在學曰。大臣入侍事。遣史官。傳諭。
정조 6년
李在學啓曰。領府事金尙喆。判府事鄭存謙。領議政徐命善。判府事鄭弘淳。左議政李福源。依下敎來待矣。傳曰。入侍。
정조 6년
李在學啓曰。明日次對。兩司當爲進參。除在外疏批未下外。未肅拜人員。竝待開門牌招。何如。傳曰。允。
정조 6년
李在學。以兵曹言啓曰。依傳敎。禁軍金漢弼。木布各一匹賜給之意。敢啓。傳曰。知道。
정조 6년
前兵曹判書金熤疏曰。伏以。人臣事君之義。以實而不以僞。以僞則是欺君也。子而欺其父。臣而欺其君。則其罪不容誅矣。爲人臣者。苟或貪戀榮寵。自知其匪才。而冒據於匪據。終致國事之僨誤。則是尤欺君之大者。臣之叨此重任。積事違逋。迷不知變。哀籲而不之止者。是豈忘急病之義。占便身之計哉。誠以厭然自揜。冒眛承當。不免爲欺君之歸也。苟使臣有一分才具。可以堪承。而辜負恩遇。慢傲至此。則是宜亟加譴何。以正其違命之罪。如其不然而難進。旣有所守積逋。有足可恕。則亦宜容其自處。以卒生成之恩。今殿下。天地之仁。過於包荒。日月之照。遺於容光。旣寬威罰。又靳許副。瀝血之章。三上而未蒙矜諒。敷心之敎。荐降而益加敦勉。至命近密之臣。臨宣別諭。辭旨愈渥。恩禮曠絶。臣於是。惶蹙轉甚。罪戾冞積。跼天蹐地。莫知所出。古人所云進退維谷。實謂臣今日境界也。噫。臣以無似。荷聖上特達之知。受恩罔極。報答無階。赴蹈糜粉。在所不辭。今豈欲不體隆旨。慢棄嚴命。自阻於殊遇之下哉。特其事君之義。不可容僞。欺君之罪。不可自干。寧伏斧鉞之誅。不敢爲冒進之計也。此亦非一身地也。恐爲朝廷之羞耳。臣之斷斷此心。實臣分之不獲已也。聖鑑孔昭。寧或不諒於此。旣或諒之。則又豈欲强令進之。俾喪其所守耶。抑或以名以大官。異於庶僚。乍拜旋退。有欠事面而然耶。此則有甚不然者。臣嘗聞祖宗朝故事。拜相而因其祈免。便卽許副者。非止一二。是豈非誠意交孚。進退以禮之道耶。今臣之祈望於殿下者。亦惟在此。玆又不避煩猥。更申哀籲。伏乞聖慈。曲垂財察。亟命收還臣職秩。俾獲免事君不以實之罪。則死日生年。不足喩其幸也。瞻望仁天。不勝顒祝。臣無任屛營祈懇之至。答曰。省疏具悉卿懇。渙誥之宣。巽牘四至。予誠愕爾失圖。無以爲喩。昨日以過中二字。申複於卿。而中者。隨時得中之謂也。人臣去就。素貴謙挹。在昔名碩之位著具瞻者。或不無連疏累章。無嫌煩瀆。而此指治平之世。整暇之俗而言耳。顧今囏虞溢目。恬嬉成習。正宜上下交勵。不遑自逸。迺者卿之逡巡。太近玩愒。噫。敷心之諭。胡不傾聽。匪躬之義。胡不留意。又有此過中之擧耶。卿若曰。今之朝廷。無處着手則已。如不然也。亟體懇摯之言。思盡股肱之責。勿復控辭。卽起肅命。仍傳曰。此批答。承旨傳諭于右議政。與之偕來。
정조 6년
右副承旨金魯淳書啓。臣敬奉聖批。馳往敦諭于西部盤石坊藥田契藥田峴議政府右議政金熤所住處。則以爲。臣累控呼籲。荐犯違逋。罪戾冞積。萬隕猶輕。而惶隘之極。情窮勢迫。又不免更煩文字。申暴危悃。猶冀日月之明。或垂照燭。不意近密之臣又辱。責勉之諭益隆。十行辭旨。且嚴且切。在臣義分。旣不可復事瀆擾。又不敢曠日泯默。到此地頭。區區私義。有不暇自恤。而適値狗馬賤疾。挾感添劇。神瞀氣綴。轉動有妨。少俟今明日調治。謹當冒入前席。悉暴血懇。跡涉慢蹇。尤不勝死罪云矣。臣旣承偕來之命。姑爲仍留之意。敢啓。傳曰。知道。卿之愼節。未知何如。而見方朝廷有事。卿如可强。何不速出視事。以寓輿疾討賊之義乎。卿其諒之事。更爲傳諭。然今日已迫曛。卿之所居。聞亦稍間。待明朝造朝。同參賓筵事。一體傳諭。期於偕入。
정조 6년
壬寅八月十七日辰時。上御誠正閣。抄啓文臣課講入侍時。右副承旨金魯淳。同副承旨李時秀。假注書尹序東。記注官金健修金鳳顯。試官原任提學黃景源。二直提學鄭志儉。以次進伏訖。上曰。左副有實𧏮云耶。時秀曰。臣昨日申退。故未及知之矣。命書左副承旨許遞傳敎。又命書傳敎曰。屢魁。已知其實才。沈屈且甚可惜。見帶畿邑。適値慘歉。與其開賑後遞易。不若及今內擢之爲兩便。交河郡守洪履健。同副承旨除授。又命志儉書傳敎曰。本郡以畿內尤甚邑。被災孔酷。交河郡守內擢之代。令該曹各別口傳擇差。待下批。使之當日辭朝。又命魯淳書傳敎曰。新除授承旨牌招。先入侍。後謝恩。洪履健承命進伏。上曰。抄啓次次減數矣。上曰。承旨坐次。如何。時秀曰。右副爲左副矣。上曰。左副先退肅謝。可也。魯淳卽爲退出。上命抄啓文臣進講。李益運進講小雅鹿鳴章。上下詢文義。益運對曰。云云。景源等發問文義。答曰。云云。文義見摛文院日記收栍純粗。上曰。院中守廳。誰也。時秀曰。左承旨矣。上曰。朝陽下曝。抄啓文臣。盡爲升殿。可也。抄啓文臣。以次升殿伏。上曰。不必呼名。以坐目次次進講。可也。李宗燮進講四牡章。上下詢文義。宗燮對曰。云云。景源等問文義。答曰。云云。收栍一略二粗。李東稷進講蓼蕭湛露兩章。上下詢文義。東稷對曰。云云。景源等問文義。答曰。云云。收栍二略一粗。上曰。此人優得畫數矣。志儉曰。然矣。上曰。洪仁浩所對講義。贍博爛燁。當爲文臣中第一矣。上謂景源曰。卿能不衰筋力。足可供仕。文義亦善問矣。李顯默進講皇皇者華章。上下詢文義。顯默對曰。云云。景源等問文義。答曰。云云。收栍二略一粗。朴宗正進講伐木章。上曰。此篇詞義甚好。可謂鹿鳴什中第一矣。上下詢文義。宗正對曰。云云。景源等問文義。答曰。云云。收栍一略二粗。徐龍輔進講天保章。上下詢文義。龍輔對曰。云云。景源等問文義。答曰。云云。收栍二通一略。上曰。檢書不善記注。發問多有不成說者。自今另飭。詳細爲之。可也。鄭東浚進講南山有臺章。上下詢文義。東浚對曰。云云。景源等問文義。答曰。云云。收栍一通二粗。金載瓚進講天保章。上曰。能背講則背講。不能則面講也。載瓚背講。上下詢文義。載瓚對曰。云云。景源等問文義。答曰。云云。收栍純略。上曰。一日之內。能習誦矣。李祖承進講采薇章。始讀。上曰。近來病未快差乎。志儉曰。尙今未差云矣。上曰。然則出去。以講義書納。可也。李錫夏進講南有嘉魚章。上下詢文義。錫夏對曰。云云。景源等問文義。答曰。云云。收栍二略一粗。洪仁浩進講出車章。上下詢文義。仁浩對曰。云云。景源等問文義。答曰。云云。收栍純通。上曰。純通。今番初爲乎。仁浩對曰。然矣。上曰。前錦伯在於何處乎。仁浩曰。方切惶悚。縮伏於私次矣。曺允大進講魚麗章。上下詢文義。允大對曰。云云。景源等問文義。答曰。云云。收栍二略一粗。李魯春進講杕杜章。上下詢文義。魯春對曰。云云。景源等問文義。答曰。云云。收栍一略二粗。課講訖。上曰。同副侍下乎。履健對曰。然矣。上曰。年幾何。對曰。臣父。年六十四矣。上曰。具慶乎。對曰。具慶下矣。上曰。母年。幾何。對曰。臣母。今年三十九矣。上曰。玉圈斯速懸之。好矣。上曰。同副之心。似快矣。然而詩傳講義。則書納。可也。右副陞資後。孟子講義。猶爲條對。已有其例矣。仍命諸臣退出。上曰。禮房勿往本閣。留待院中。宜矣。諸臣以次退出。
정조 6년
壬寅八月十七日巳時。上御誠正閣。禮房承旨入侍時。右承旨鄭志儉。假注書趙衍德。記注官金鳳顯。別兼春秋鄭東浚。以次進伏訖。上曰。江原監營密啓。何等人持來乎。賤臣承命出。回奏曰。本營將校。傳給奉安驛。故驛卒持來云矣。上曰。本道又出此等事。人心世道極爲凶獰矣。志儉曰。果然矣。命退。承史以次退出。
정조 6년
行都承旨嚴璹藥院直。左承旨徐有防坐直。右承旨李在學坐。左副承旨金宇鎭坐。右副承旨未差。同副承旨洪履健坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
洪履健啓曰。右參贊鄭好仁。除拜後。過三日。不爲出肅。依定式推考警責。仍卽牌招察任。何如。傳曰。允。
정조 6년
以獻納金翊休牌不進罷職傳旨。傳于洪履健曰。只推。更爲牌招。
정조 6년
有政。吏批。判書李性源進。參判鄭一祥進。參議趙鼎鎭進。同副承旨洪履健進。以鄭好仁爲知義禁。李秉模爲同義禁。黃晙爲工曹判書。韓大裕爲刑曹正郞。朴恒源爲司䆃僉正。金克行爲掌樂主簿。李宗賓爲尙衣別提。南基萬爲莊陵別檢。金文淳爲洪忠監司。申遇文爲長淵縣監。金東鎭爲聞慶縣監。
정조 6년
兵批。行判書李命植露梁習陣進。參判李柱國入直進。參議柳誼病。參知林錫喆病。左承旨徐有防進。副司直徐有慶徐有寧李世奭李時秀。副司果趙鎭憲。
정조 6년
傳于徐有防曰。未署經守令。一司除署經。仍爲下直事。分付。
정조 6년
傳于洪履健曰。禮兵換房。
정조 6년
備忘記。泮儒食堂之數。滿百乃止。旣有壬戌定式。又載本館成規。到今雖不可容易變改。近因朝家之有事。秋到記未遑設行。京外多士之在泮等待者。必踰百額。今若拘於原數。不之許參。則數外儒生。將有彷徨棲屑之歎。一時闊狹。有甚不可。今番則限開場日。儒生食堂。勿拘原數。特令從多少爲之事。令成均館知悉。
정조 6년
以洪忠監司趙㻐。罪人宋大仁到配啓本。傳于徐有防曰。放送事。回諭。
정조 6년
以江原監司金憙撤巡還營狀啓。傳于徐有防曰。此時本道檢田執災之政。試藝考講等事。猶屬急務。道臣之撤巡還營。雖因意外賊事之出於巡路。而旣命拿致王府。設鞫盤覈。卿則可以擧行事。畢擧行後。卽爲發巡。無使民事曠廢事。回諭。
정조 6년
傳于洪履健曰。同副承旨與入直騎堂入侍。
정조 6년
傳于洪履健曰。政官待開門牌招開改。
정조 6년
傳于徐有防曰。大司諫。聞有實𧏮。許遞。明日政差出。
정조 6년
傳于洪履健曰。右副承旨。聞有實𧏮。許遞。
정조 6년
傳于洪履健曰。下直守令。明日晝講時來待。
정조 6년
以慶尙監司狀啓。七八月令進上山藥。節序差早。當月內。不得封進。惶恐待罪事。傳于洪履健曰。勿待罪事。回諭。
정조 6년
洪履健。以義禁府言啓曰。平昌前郡守吳泰魯拿處事。傳旨。啓下矣。吳泰魯時在任所云。依例發遣府羅將拿來。何如。傳曰。允。
정조 6년
又以義禁府言啓曰。大逆不道罪人澤徵。旣已結案後物故。其父母妻妾子女祖孫兄弟姊妹。子之妻妾。伯叔父兄弟之子。年歲姓名。存沒居住。令漢城府。考出帳籍。亦爲分付五部及各該道。應坐諸人。一一査出成冊牒報後。依律擧行。而籍沒家産。破家瀦澤。降邑號。罷守令等事。令各該司。奉承傳擧行。何如。傳曰。允。
정조 6년
又以義禁府言啓曰。犯上不道罪人有白。旣已結案後徑斃。依法典。籍沒家産事。令各該司奉。承傳擧行。何如。傳曰。允。
정조 6년
又以義禁府言啓曰。保放罪人兪恒柱査啓。旣已啓下。依例還囚後稟處之意。敢啓。傳曰。今日內照律。
정조 6년
禁府啓目。粘兪恒柱之挾妓張樂一款。雖已脫空是白乎乃。身爲法從。臣民普慟之日。乃作乘舟尋院之行。與人團聚。至設酒肴。事之駭妄。莫此爲甚。以此照律爲白乎旀。權國觀段。構虛捏無。謀害土主之習。誠極痛惡。依前回啓。嚴加重繩。其餘干連諸人段。分輕重勘斷事。分付道臣。何如。判付啓。依允。
정조 6년
禁府照目。忠州前牧使兪恒柱矣。挾妓張樂一款。雖以脫空是白乎乃。身爲法從。臣民普慟之日。乃作乘舟尋院之行。與人團聚。至設酒肴。事之駭痛。莫此爲甚。以此照律。罪杖八十收贖。奪告身三等。私罪。奉敎依允。功減一等爲良如敎。
정조 6년
司直金鍾秀疏曰。伏以。臣神識昏迷。命途奇險。自陷坑坎。萬無生理。席藁金吾。宛轉泥土。自分聖明之世。永作戴盆之鬼。乃蒙日月之明。天地之仁。必察於國言之外。求生於當死之中。惡名旣脫。殘命復續。前後絲綸。恩言罔極。於臺啓臚列。則隨事洞辨。於賤臣本心。則無微不燭。雖令臣自爲之辭。蔑以加此。旣又內閣宣旨。踵臨於還鄕之日。道路失色。村隣改觀。臣惝怳悲喜。雙擎奉展。所以哀矜而慰撫之者。聖意惻怛。溢於辭表。無異慈父之於赤子。不知千古君臣之際。曾有是否。死罪如臣。何以得此於吾君也。讀未竟行。以首頓地。忽不覺血淚之交頤。誦傳老母。北望攢首。雖世世子孫。縻身粉骨。尙何以仰報恩德之萬一也哉。噫。以臣之疎率顚妄。而所恃惟聖明在上耳。從前自作之孽。幾速大戾者數。倘非我聖上憐臣無他。指示生路。則臣安傳至今保有軀命哉。感激銘鏤之餘。宜思懲前毖後之圖。而一向信心信口。殆若全無省覺。以至于今番事而極矣。前席仰對之語。倉卒之間。辭不達意。驟聞而駭。固其宜也。金吾之遞。旣未能覰破逆節於詞證昭著之後。而致討自訟之疏。又不免時過而詞緩。凡此許多罪犯。無非臣天奪其魄。死期將迫之致。公議之發。亦已晩矣。執此聲罪。臣何敢逃死。而乃若合啓中譏謗簸弄。誑惑窩窟等語。則直驅臣於凶逆腸肚。爲人臣子。蒙此題目。尙可以一日視息於覆載之間哉。臣心骨崩戰。五內翻沸。便欲剖腹出腸。以白見冤狀。而臣旣怯懦。不能辦此。則只有泥首飮泣。日夜祈死而已。嗚呼。臣受恩如天。而絲毫莫報。畢竟身陷不測。上辱知遇。雖蒙聖慈。過煩惻念。力賜昭雪。而臣亦有人心。更何面目。自立於人類也哉。況最初未徹之合啓。律名尤重。則罪案之凶慘。從可知也。原啓旣到喉院。衆目咸覩。而臣獨未聞一句語。雖欲鳴暴。其路無由。此爲臣死不瞑目之冤。跼蹐叫呼。靡所因極。此際恩諭荐降。以寶鑑跋文釐正事。急令臣斯速上來。辭旨諄懇。體念周摯。至於畫出眞境之敎。臣雖愚迷。固已仰認愛欲生之聖念。曲費造化。而承此丁寧之提諭。益不禁感涕無從。噫。臣。僇人也。寸心之見白。縷喘之未絶。誠荷聖上再造之慈。而若其身名之已汚衊者。則譬如破器之不可以復完矣。莫重跋文。決非滓穢姓名。所敢玷辱。此不但臣心之萬萬惶恐。其在國體。實涉未安。況今刊役未了。尙可及追。事屬時急。有不容一味泯伏。玆不得不冒萬死。擧首哀號。伏乞聖上。念寶鑑事體之至重。特令詞臣。改撰跋文。然後察臣負犯。終不可以久逭王章。亟命有司。雜議奏當。以爲爲人臣忘恩背德者之戒。千萬幸甚。臣無任瞻天望聖。崩迫涕泣之至。答曰。省疏具悉。事涉疑似。則尙待伸暴。而可明。卿之遭罹。曷嘗有毫分依俙彷彿者耶。人之以八字題目。驅脅卿。把勒卿。眞所謂欲巧反拙。噫。天下事無不有者。此也。可發一笑。更何云云。至若最初啓語。因卿疏。問于喉院。與後出本。別無差殊云爾。則在卿尤無可引之義。卿其勿辭。竢間造朝。撰進文字。
정조 6년
黃海道按問使沈頤之。觀察使黃昇源等疏曰。伏以。臣等俱以迂暗之姿。猥膺訊囚之命。夙夜懍惕。若無所容。懲討亂逆。夬伸王法。卽臣等盡分之地。而數旬按査。未能鋤拔其根柢。打破其窩窟。臣等聚首憂憤。悚蹙俟勘。此際綸音渙降。遽有酌處之命。德意恢蕩。縱仰天地之仁。凶孽未祛。恐有滋蔓之慮。敢將愚淺之見。參以一道之情。謹此冒陳。仰請處分焉。蓋此諸賊。俱以干紀之凶。終成滔天之逆。苟究其源。相賊之尙未伏法也。亨賊之尙逭王章也。七百金收斂。道內之傳說喧騰。而訛誤漸染。締結徒黨者。至及非鄕非庶之類。持盃酒。出餞護逆之凶腸破綻。而煽動誑惑。力抗朝廷者。不是一朝一夕之故。噫。不以德相爲君讎國賊。而待以師長。不以亨夏爲凶黨逆徒。而極意奬許。其一般心腸。實無彼此深淺之可別。至若賊炡之凶情逆節。已著於凶號不去之日。而趨附相賊。愛護亨逆。實爲諸囚之魁。若宗弼之凶言。肆然吐出於按査之庭者。亦一亨夏爲相賊一死之心。若瑞集之凶詩。與亨賊凶文。相爲表裏。而一節深於一節。若榮祖之凶通。眼無國綱。放恣無嚴。已無可言。而究其語意。便是亨賊之凶文。當此人心陷溺。民彝斁絶。不知君父之讎。只知死黨之日。如此窮凶之類。若復涵貸。使之假息於覆載之間。則海西一隅。其將淪以爲無父無君之域。而似此變怪。又將接跡而起。臣等之憂憤痛惋。不但在於目下。實有深於方來。臣等以爲輸款四凶之首。懸之本邑。傳之道內。使一路民人。咸知相賊之爲宗社大逆。而護相之爲極惡大罪。然後倫彝復明。人心乃定。奸黨破膽。亂萌自消。噫。彼亨賊之姑貸一律。雖緣元惡之稽誅。以致凶孽之屈法。由是而賊黨逆徒。少無懲畏。益肆跳踉之習。轉至漫漫之境。不可以前日之失刑。一向容貸。竝此四囚。同施顯戮。然後庶可爲辟以止辟。生道殺人之義。伏願聖明。廓揮乾斷。亟行天討。使海隅含生。知所警畏。革舊從新。咸底奠安焉。臣等無任屛營祈懇之至。答曰。省疏具悉。纔宣申複之諭。必有丁寧之效。卿等勿以爲憂也。
정조 6년
持平權裕疏曰。伏以。臣愚駭譾劣。素蔑風裁。而濫蒙洪造。廁名榮塗。頃忝薇垣之職。旋辱柏府之命。絲毫未效。渥恩愈至。自顧無似。何以得此。惶慙感誦。實不知措躬之所也。犬馬愛主。根於天性。豈不欲趨造天陛。一謝聖恩。而第向來憲長之疏。以不言三司。至有譴削之請。論罪旣嚴。譴辭甚峻。臣亦其時三司中一人也。不言之罪。臣固無異。至今追思。惶汗浹背。同時諸臣。或蒙恩遞。俾得一伸。則臣何獨以時日之稍久爲諉。而晏然冒進於臺次乎。聞命之後。卽欲以此情勢。陳章自列。而適自旬間。猝患時感。苦痛屢日。不遑人事。延拖至此。臣罪尤大矣。今始少收神氣。略控危懇。伏乞聖慈。曲賜體諒。亟令鐫改臣職名。以謝人言。以安愚分焉。臣於乞免之章。不宜拖及他說。而目下沐浴之義。有不容泯默者。噫嘻。痛矣。近來世道陷溺。亂逆層疊。實是史牒之所罕有。而至於向來澤白之逆。尤是窮天地亘古今。所無之變也。逆澤唱之於前。賊白踵之於後。始則架虛鑿空。誣及三殿之盛德。終焉詬天罵日。至發一字之凶言。此實覆載之所難容。神人之所共憤。雖卽地千剮萬斫。食肉寢皮。猶不足以懲凶孽而正倫紀也。其不能肆諸市朝。使自徑斃者。已是失刑之大者。而至於收孥籍産之律。卽是常典之不可已者。三司之陳啓。該府之草記。固出於秉彝之天。而我殿下尙此靳持。不下允許。臣恐自玆以往。王綱終無以振頹。亂賊終無以知懼。思之及此。不覺心寒而臆塞。伏願殿下。亟從廷臣之請。以洩擧國之憤焉。惟彼澤白。本一微賤愚蠢之物也。不過爲人之鷹犬爪牙而已。若究其窩窟根柢。則最翊是已。執手信托之說。旣發於私書之間。親切往來之狀。亦出於鞫囚之招。則其腸肚之糾結。謀議之綢繆。可謂昭昭難掩。蓋最中狼愎之性。轉生負國之計。義翊廢棄之縱。陰懷怨君之志。叔姪兄弟左右排布。頤指手使。粧出澤白之凶疏。而終致泓徵之逆。內外和應。接跡而起。鋤治之道。豈容少緩哉。澤白泓三賊。雖已斃矣。若最翊叔姪。有喆兄弟。尙此假息。則設鞫嚴覈。明示典刑。斷不可已也。而若論其素所醞釀。則榮德億純彬。又其本也。臣之前疏。已論五賊必討之義。而卽伏見海西下諭綸音。誠不勝愕然失圖。噫。德相之凶國禍家。極惡大憝。苟有血氣知覺者。孰不腐心痛骨。而海西諸賊。肆然黨護。方亨夏之赴配也。或作詩奬許。或發通會議。有鳩錢而資送者。有携酒而餞別者。力抗公議。少無顧忌。至於炡賊。景莘扁堂之心。爲逆能死黨。宗弼己卯名賢之說。爲德亨左袒。其他袖傳凶詩。主張凶論者。罔不出於包藏叵測之心。夫悖理蔑法。干紀亂常之徒。終古或有。而豈有若是之窮凶劇惡者乎。昨日酌處之命。雖出於不治其本。姑捨其末之聖意。而牖迷之敎。好生之德。亦行於其中。然春秋之法。治亂賊。先治其黨與。今若略施竄配。而不加嚴討。則禍機潛熾。滋蔓漸極。又不知何樣變怪。起於何處。國家深遠之憂。永無了斷之日矣。豈不凜然可畏也哉。臣謂德相亨夏陽復。及今番諸賊之魁瑞集炡宗弼榕逢源。與其他罪犯深重者。竝令王府。具格拿來。嚴鞫得情。夬正王法。懲前毖後。拔本塞源。俾中外臣庶。咸知亂逆之必誅。凶孽之難逭。不勝萬幸。臣無任屛營祈懇之至。答曰。省疏具悉。所陳已諭矣。爾其勿辭察職。
정조 6년
掌令兪彦脩。持平尹履相等疏曰。伏以。臣等卽伏見傳敎下者。海獄諸囚。或竄或放。十行辭旨。丁寧懇惻。臣等始焉欽歎。有以仰好生之德意。終焉愕眙。不勝其憂憤之微忱。玆不得不聯陳愚見。伏願聖明。留神採納焉。嗚呼。目今治逆之法。不祛根柢。而一任滋蔓。按獄之體。未破窩窟。而尙患結蔕。亂臣賊子。接跡而起。識者之憂嘆。固已久矣。德相之極惡大憝。語其本。則寔由於能賊之不收孥也。亨夏之凶黨陰護。論其源。則亦由於德相之不置辟也。前後三司之臣。未嘗不以拔本塞源之道。或啓或疏。相繼陳達。而尙未蒙允兪之音。此固諸臣不誠之罪。而臣等死罪。抑恐殿下。當斷而不斷。迄至于今。止泊無期。臣等未知從今以後。何許變逆。又起於何地也。噫。瑞集炡宗弼等之罪。可勝誅哉。贈詩章而詡以節義。揭堂號而寓其景仰。至於援引己卯之賢。酬酢伸雪之言者。尤極窮凶絶悖。卽此數事。於渠可謂斷案。而直與能德兩賊。一而二。二而一者也。設計之陰慘。用意之獰慝。未有若此三賊之繆結跳踉。而凶囚盤詰。只付於一按使之手。覈啓纔到。遽命酌處。刑政之乖失。獄體之疎虞。固已萬萬憂惋。而海堧迷蠢之俗。必不知德意之仰體。其將曰凶如三賊。而亦免誅戮。相與漸染。無所畏忌。則潛藏之禍。將至於罔測之境。臣等之所憂者。不但爲目下之憤。卽爲日後之患也。伏願聖明。特加三思。瑞集炡宗弼等。亟令王府。設鞫得情。快正王法。其餘竄配者。竝命拿鞫。酌放者。亟施竄酌。以伸王章。以杜亂本。斷不可已也。臣等無任屛營祈懇之至。答曰。省疏具悉。所陳已諭矣。
정조 6년
掌令姜彝正疏曰。伏以。臣之目下情理。豈有離捨病母。遠入城闉之勢。而薄罷未幾。恩敍遽降。館銜臺除。聯翩於旬日之內。臣誠含恩怵義。不敢爲逡巡之計。況今亂逆層生。沐浴義重。此時在外。尤非臣分之所敢安。不得不抑情登途。來伏私次。而第伏念。臣以向來不言三司。至被譴削之論。雖荷聖度涵貸。不賜威罰。而尙今追思。惶愧無地。且臣母宿病。重添於換節之際。奄奄床玆。氣息如綿。臣之發程。亦已多日。回念庭闈。方寸自煎。廉防之重。旣不可冒。情私之急。亦不可强。官職去就。殆非可論。玆敢悉暴微懇。仰瀆宸嚴。伏乞天地父母。俯垂矜諒。亟削臣職名。以靖私義。以便歸省。仍治臣不職之罪。以肅朝綱焉。臣不以見職自居。而憂憤之極。有不容泯默。敢此附陳焉。噫嘻。痛矣。自丙丁以後。迄至于今。六七年之間。凶逆之作。項背相接。妖腰亂領。雖略就誅。元惡大憝。尙未伏法。懲討不嚴。義理益晦。悖逆不逞之輩。換面迭出。愈出愈凶。以至有逆澤逆白逆泓之徒而極矣。噫。三賊誑惑之計。詬罵之說。一串貫來。互相表裏。卽窮天地亘古今。所未有之至凶逆。大變怪也。骨靑膽掉。未足喩其驚心。食肉寢皮。豈少得以洩憤。而澤白肆市之典。不卽擧行。終使兩賊。次第徑斃。全其首領。豈有如許凶賊。而反有如許國法也。此實神人之所共惋。聽聞之所駭惑者。噫。凶如澤白。逆如澤白。而爲之窩主。從以嗾出者。卽最中之叔姪也。最中之地處官秩。是豈澤白之比。而乃與之綢繆往來。爛漫酬酢。或延之爲密客。或引之以親族。左結右囑。前唱後和。甘心逆節。釀成凶謀者。尤萬萬痛惋。論其罪犯。實有浮於澤白。而乍徑庭訊。遽止島配。獄情未究。首惡自在。揆以王法。寧有是哉。至如逆泓。則特一鄕曲卑微之類。梟獍之性。固其所賦。醞釀之謀。必有從來。亟擧典刑。雖急於懲亂。窮覈根因。宜不容少忽。臣謂澤白應施之律。最翊更鞫之啓。竝允執法之請。逆泓未究之情。益加嚴覈。其餘三賊干連中。情跡之涉重者。鞫招之緊出者。亦加更鞫。期於得情而正罪焉。噫。數月之間。群賊迭興。湖覈未窮。海啓又馳。是何變怪之疊出。而凶頑之不悛也。亨夏之罪逆。何如。而餘醜之跳踉。又復若此。究厥亂本。德相是已。以德相之負犯。尙今假貸。未伏典刑。此亨夏之所由起。而瑞炡弼等之所以生心也。夫討亂有本末。施律有次第。今此瑞炡弼等之勘以刑配。固是失刑之大。而元惡如德相。而晏然自在。護逆如亨夏。而止於徒配。始旣失之於拔本。今又太緩於鋤黨。懲治失序。紀綱漸紊。此臣之所未喩。而竊有憾於國家之刑政也。豈以邊徼薄竄。足以償德相之罪。當初處分。可以懲亨夏之惡乎。臣於日昨。得伏見所下海西綸音。懇惻之敎。欽恤之念。猗歟盛哉。德著好生。殆足以化龍蛇而爲赤子。仁失太寬。未免爲在平城而舞干戚。何則。愛克厥威。從容開導。今時則非也。殿下旣燭此賊罔赦之狀。則何所持疑。而一向靳允也。海孽已然。湖醜可知。巨猾大慝之潛伺暗圖。不復肆凶。固莫保其必無。是宜早拔其根。以防滋蔓。臣謂德相及合辭諸賊。與海西群孽。竝從言者之請。亟施當律。以洩輿憤。斷不可已也。嗚呼。脅從罔治。罪戾惟寬。涵容而鎭安之者。卽殿下之苦心盛德。雖其釁孽之類。反側之徒。固宜革心從化。舍舊圖新。而奈何感戢蔑聞。狠懟成習。燎原之火。無時可息。伏莽之戎。有憂未艾。今之所謂不知何樣禍機。伏於冥冥者。眞是實際語。恐未可以例談看過也。若此不已。則實有將來無窮之慮。思之及此。足爲心寒。古之人云。見無禮於其君。如鷹鸇之逐雀。近來人心益陷。公不勝私。不復有此箇義理。至於懲討之際。尙懷顧惜之意。載胥及溺。迷不知省。此臣所以爲今日世道。竊不勝慨歎者也。伏願聖上。淵然深思。廓然夬斷。以爲明好惡杜禍亂之道焉。臣無任屛營祈懇之至。答曰。省疏具悉。所陳已悉諭矣。爾其勿辭。救護母病。
정조 6년
壬寅八月十八日酉時。上御誠正閣。同副承旨兵曹參判入侍時。同副承旨洪履健。兵曹參判李柱國。假注書趙衍德。編修官孫碩周。記注官金鳳顯。以次進伏訖。上曰。卿移拜善職矣。柱國曰。恩出格外。遽叨此職。不勝惶感矣。上曰。具善行曾拜此職乎。柱國曰。然矣。上曰。本曹先生案。武臣除拜者。合爲幾人乎。柱國曰。只爲九人。而亦是三十年後初有之事矣。上曰。先生案持來。碩周承命出。持入。上曰。具聖任未入於先生案矣。柱國曰。以禁衛大將移拜此職。初不肅謝。故不得入矣。上曰。卿之將望。始通於何年乎。柱國曰。丙申正月。始除摠戎使矣。上曰。此職在武臣。亦一華職矣。柱國曰。偏被國恩。圖報無地矣。命柱國先退。上曰。俄下傳敎。泮中諸生。果爲欣悅乎。健修曰。擧皆感恩。咸稱曠典矣。命讀到記訖。上曰。鄕儒亦多在其中矣。健修曰。然矣。上曰。承旨今免抄啓之役。亦可幸矣。履健曰。猶有悵然之懷矣。上曰。有顯祖乎。履健曰。臣祖登文科。只經郞署矣。上曰。兪恒柱事。果是常理外事。而權國觀之謀陷土主。極爲痛駭。若此不已。則其害又及於朝廷。湖右人心。誠可悶矣。履健曰。臣之外三寸金蓍耇。亦入拿處中。而特蒙聖恩。幸逭重律。不勝惶感矣。上曰。持服之人。可謂不辨可破矣。至於兪恒柱。予無所私。而事在理外。故日前下敎。使之洞釋者。良以此也。履健曰。臣聞恒柱消息。則闔門感泣云矣。上曰。權䎸之欲爲一網打盡者。其心所在。誠未可測也。履健曰。䎸賊本是狂易之人。而作此擧措者。極爲凶慘矣。上曰。泓賊事亦可怪矣。此等之賊。相繼以出。故朝著之間。亦不無恇怯之患。是甚可悶矣。此後各自安心。無至疑懼。可也。履健曰。變怪層出。世道如此。臣不勝憂悶矣。上曰。李益運旣參講製。從玆以後。亦可從仕矣。履健曰。然矣。上曰。古之湖堂。未知何如。而今此抄啓。亦極尊寵矣。履健曰。果然矣。大抵釋褐之後。人皆不尙文業。而今此抄啓諸臣。旣講且製。故其爲益效。誠不少矣。上曰。交河年事。何如。履健曰。未免慘凶矣。上曰。所下綸音。在官時果卽見之否。履健曰。臣卽奉覽。而謄出四十餘本。曉諭民人。則擧皆歡欣鼓舞。或有感極而流涕者矣。上曰。將散之民。果有一分安接之望乎。履健曰。果然有安堵之心。而北漢還米。將爲一千二百石。故以是爲難矣。上曰。用此還穀者。爲幾邑乎。履健曰。仁川富平等邑。皆用此還矣。上曰。至於難捧之邑。捧留本邑。耗穀輸納本倉。則亦足爲惠民之政乎。履健曰。若許捧留本邑。則民皆欣悅矣。上曰。摠戎廳願受人。分付該廳。列錄以入。可也。命退。承史以次退出。
정조 6년
壬寅八月十八日初更。上御誠正閣。左承旨檢校直閣入侍時。左承旨徐有防。檢校直閣徐鼎修。假注書趙衍德。記注官金健修金鳳顯。以次進伏訖。有防曰。大司諫洪檢。方有實恙。有難承牌云矣。命書傳敎曰。大司諫聞有實恙。許遞。明日政差出。又命書傳敎曰。政官待明朝。牌招開政。又命書傳敎曰。右副承旨許遞。前望單子入之。上曰。事變注書來待金虎門外。分付。賤臣承命出傳。命退。諸臣以次退出。
정조 6년
行都承旨嚴璹藥院進。行左承旨李秉模坐。右承旨徐有防坐。左副承旨李在學坐。右副承旨金宇鎭坐直。同副承旨洪履健坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
傳于李秉模曰。左副承旨入侍。
정조 6년
有政。吏批。判書李性源進。參判鄭一祥進。參議趙鼎鎭進。同副承旨洪履健進。以李文源爲承旨。李秉模爲大司諫。朴宗榦爲監察。洪載淵爲義盈主簿。李端會爲工曹佐郞。
정조 6년
兵批。行判書李命植。慕華館試射坐起進。參判李柱國入直政事進。參議柳誼病。參知林錫喆病。右副承旨金宇鎭進。副司直趙㻐洪檢金魯淳。
정조 6년
傳于金宇鎭曰。新除授承旨牌招察任。
정조 6년
洪履健啓曰。新除授右副承旨李文源。時在京畿加平地。斯速乘馹上來事。下諭。何如。傳曰。許遞。前望單子入之。
정조 6년
傳于洪履健曰。新除授承旨蕩滌敍用。牌招察任。
정조 6년
傳于洪履健曰。在外承旨許遞。前望單子入之。
정조 6년
承旨前望單子入之。李秉模落點。
정조 6년
傳于洪履健曰。新除授承旨牌招察任。
정조 6년
李秉模。以弘文館言啓曰。校理李祖源。旣有只推之命。副修撰嚴思晩。自鄕上來。與新除授副應敎朴天行。副校理尹行元。修撰洪文泳。一體牌招察任。何如。傳曰。允。
정조 6년
以副應敎朴天行。校理李祖源。副校理尹行元。修撰洪文泳牌不進罷職傳旨。傳于徐有防曰。只推。更爲牌招。
정조 6년
以副應敎朴天行。校理李祖源牌不進罷職傳旨。傳于徐有防曰。懲討爲重。則皆以問郞。而如是違牌乎。此傳旨勿施。更爲催促。
정조 6년
以持平權裕牌不進罷職傳旨。傳于徐有防曰。只推。
정조 6년
傳于徐有防曰。知義禁鄭好仁。先進去。後謝恩。
정조 6년
傳于徐有防曰。同義禁前望單子入之。
정조 6년
同義禁前望單子入之。李𡊠落點。
정조 6년
傳于洪履健曰。同義禁李𡊠。先進去。後謝恩。
정조 6년
傳于洪履健曰。推考房承旨左承旨入侍。
정조 6년
以吏兵曹卿宰罷削人員別單。下備忘記曰。前大司憲金履素。前大司諫李敬玉。行副司直徐有元。前掌令魚錫齡。前持平柳協基黃仁炫李書九。前司諫徐有成李宗燮。前正言韓用龜。前獻納李昌漢。前校理金履正金載人李泰永。前修撰尹尙東李喆模。竝敍用。前大司諫林蓍喆。前摠管西春君爗吳載熙。竝給牒敍用。
정조 6년
傳于徐有防曰。時囚罪人尹守訥李萱李興源河明世趙鎭祿。竝保放。
정조 6년
傳于徐有防曰。草供使之書入。欲除遲滯之弊也。連爲催促之下。再度書入者。皆是俄者問郞入來時。所奏之語也。該府遲滯。極爲駭然。文書問郞。爲先從重推考。禁府堂上。亦爲從重推考。
정조 6년
傳于金宇鎭曰。宣傳官擧行。萬萬駭然。行首宣傳官。爲先削職。令該府拿問處之。鞫廳差遣宣傳官。以不識事之曹司差送者。尤極駭然。承傳及入直外。堂上及參上諸宣傳官。參下中右位宣傳官。竝令兵曹卽爲拿致。不爲待令。委折嚴問。取招草記。
정조 6년
傳于金宇鎭曰。行首宣傳官削職之代。卽令該曹口傳差出。待下批謝恩。旣爲堂上宣傳官。旣不待令於闕內闕外者。極爲無狀。當該宣傳官吳載重汰去。令該府拿問處之。其代。亦爲口傳擇差。
정조 6년
徐有防。以吏曹言啓曰。義禁府草記。大逆不道正刑罪人泓徵胎生邑。罷其守令。降其邑號事。允下矣。問于義禁府。則泓徵胎生於洪忠道公山府云。而守令則勿罷事。曾有定奪。降邑號一款。戊戌年分。公州牧。以賊𨩌胎生邑。降爲公山。今無可降。前頭陞號時。以今年爲始。計限。何如。傳曰。允。
정조 6년
又以吏曹言啓曰。義禁府草記。大逆不道罪人澤徵。旣已結案後物故。降其邑號。罷其守令事。允下矣。問于義禁府。則澤徵胎生於江原道江陵府云。守令則勿罷事。曾有定奪。江陵府降爲縣監。而江陵旣降。則道號不可仍舊。以原春道改號之意。分付該道道臣。何如。傳曰。允。
정조 6년
以宣傳官吳載重汰去傳旨。傳于金宇鎭曰。分揀。
정조 6년
兵曹口傳政事。以李儒慶爲宣傳官。
정조 6년
傳于金宇鎭曰。罪人捧供後。推鞫姑罷。待明朝設行。
정조 6년
金宇鎭。以兵曹言啓曰。依傳敎。不爲待令宣傳官梁埉李漢棟李東善朴孝晉李星會等。一竝拿入嚴問。則所供內。待開門入來本廳。門限時。則以省記外出去六人。則等待闕外。其餘則還家。以爲替代之地矣。致此不爲全數待令之罪。惶恐遲晩。取招以入之意。敢啓。傳曰。竝放送。使之待令傳命。
정조 6년
徐有防。以義禁府言啓曰。鎭東前萬戶趙鎭祿拿囚之意。敢啓。傳曰。捧供以聞。
정조 6년
又以義禁府都事。以大臣意啓曰。問事郞廳。以弘文館應敎李敬一。副司果李羽晉。加差下。使之進參。何如。傳曰。允。
정조 6년
又以義禁府言啓曰。宣傳官崔重敎柳殷鉉成道鍾等拿處後。使之草記事。命下矣。崔重敎柳殷鉉成道鍾等。依下敎拿囚之意。敢啓。傳曰。後勿如是之意。嚴飭放送後。草記。此後。使之星火飛傳。
정조 6년
又以義禁府言啓曰。時囚罪人崔重敎柳殷鉉成道鍾等。後勿如是之意。嚴飭放送後。草記事。命下矣。依下敎。崔重敎柳殷鉉成道鍾等。嚴飭放送之意。敢啓。傳曰。知道。
정조 6년
又以義禁府言啓曰。行首宣傳官元厚鎭。宣傳官吳載重等拿囚之意。敢啓。傳曰。分揀放送。
정조 6년
洪履健。以刑曹言啓曰。因義禁府啓辭。窮凶極惡。萬剮猶輕。大逆不道罪人泓徵。籍沒家産事。命下矣。罪人泓徵奴婢等。令京兆考出帳籍。亦爲知委於五部及各該道。使之一一修成冊報來後。依例花名永屬公賤之意。敢啓。傳曰。知道。
정조 6년
又以刑曹言啓曰。因義禁府啓辭。大逆不道罪人澤徵。犯上不道罪人有白。籍沒家産事。命下矣。罪人澤徵有白等奴婢。令京兆考出帳籍。分付五部及各該道。使之一一査出。修成冊報來後。依例花名永屬公賤之意。敢啓。傳曰。知道。
정조 6년
右議政金熤箚曰。伏以。臣迫於嚴命。昨已冒昧出肅矣。自知其千萬無似。而乃敢昂然吐氣。靦然坐百僚之上。臣雖無恥。豈不汗顔。及登殿陛。密邇耿光。益不勝惶惶蹙蹙。若無措躬之所矣。矧又大官初筵。必以言獻焉。此亦故常之例套。而究其本。則亦係道理中事也。臣則識解蒙陋。旣不能訏謨之敷奏。言辭拙澁。亦不能芹曝之畢達。冒進而厭然揜其本末。不誠也。旣進而無少效於裨補。不忠也。有相如此。將安用爲。退而循省。只自撫躬傷悼也。臣旣膺新命。則前所兼帶司宰監提調。自當在減下之科。令該曹照例處置。幸甚幸甚。取進止。答曰。省箚具悉卿懇。疏辭。下該曹稟處。卿其安心勿辭。仍傳曰。此批答。遣史官傳諭于右議政。
정조 6년
右參贊鄭好仁疏曰。伏以。臣之無足比數。非但自知甚明。惟我聖上。亦旣俯燭無餘。而不以臣爲不肖。再畀重任。臣含恩畏義。冒沒承膺。而早晩僨誤。決知無倖。果然昏錯之失。自陷罔赦之罪。日夕悚懍。鈇鉞是俟。河海之恩。終始涵容。譴削之典。便從末勘。臣仰感俯悚。蹙伏郊坰。追思愆尤。徒切愧恧。曾未幾何。特敍遽降。除旨聯翩。轉罪爲榮。惶懼交極。至於都憲特遞。仍蒙曲諒之恩。目今政府除旨。金吾新命。又出夢想之外。如臣負累。何以得此於君父之前也。惝怳霣越。尤無所措。噫。殿最封進。何等重事。而率爾誤着。莫非臣罪。古人於奏御文字。雖點畫之誤。猶稱死罪。況於點陟之目。尤豈可以偶失照檢。有所晏然而自恕乎。首實之擧。不容小稽。而緣臣素性鈍滯。臨事昏謬。旣未能卽陳於開坼之時。又未能面奏於都政之日。筵席自引。亦在於三度陳章之後。此乃臣之罪也。雖蒙聖恩之曲貸。纔經薄罰。豈足以贖其萬一也哉。然臣之竊自隱痛者有之。儒臣相規之語。臣固拜受之不暇。而至若改書之詆。無嚴之斥。有若歸之於用意無忌之科。俱係人臣之極罪。何其不相諒之甚。乃至於此也。臣本無似。猥蒙洪造。無他技能之可以仰答。惟以勿欺二字。爲一分自效之道。而憒憒昏愚。轉轉至此。人言之來。臣實自取。尙誰咎哉。顧此見職。職名雖異。揚揚彈冠。亦關廉防。昨日違傲。諒非獲已。而孤恩慢命。萬戮猶輕。且況兼帶禁堂。推鞫有命。懲討義重。宜不敢言私。冒沒趨參。跡涉唐突。玆敢略暴衷懇。冒死哀籲於天地父母之前。伏乞聖明。俯賜鑑諒。亟削臣本兼諸任。仍治臣瀆擾之罪。以警具僚。以昭法紀。千萬幸甚。臣無任屛營祈懇之至。答曰。省疏具悉。卿其勿辭行公。
정조 6년
右尹李秉模疏曰。伏以。臣之今日事。果是眞境耶。抑亦夢界耶。傍觀亦謂之若夢。臣心敢自以爲眞乎。欲說聖恩。而涕淚先橫。欲言臣罪。而毛骨尙驚。歷溯今古。曾有如臣之今日事者否乎。仁天慈母。人所取譬於君臣之際。而陰崖之草。日月猶有遺照。病痼之子。砭焫亦無所施。則雖以其至仁至慈之德。亦或有時乎無奈何矣。今我殿下之於臣。則披霜雪而喣噓之。拔坑坎而撫摩之。載竄載釋。曲費造化之功。乍內乍外。備盡鞠育之勞。曾無一髮之不照。殆同百方之俱施。則仁天慈母之喩。已不足以髣髴其萬一。而矧玆亞卿特擢之命。忽下於依斗望京之夕。列校動色。蠻人嘖舌。臣安得不如醉如癡。終莫分其夢與眞也。嗚呼。臣有眼如眯。有心無竅。賊臣滔天之凶。未早覰破。名途積畏之情。便成心疾。忽地劻勷。有若本性之都喪。將身顚沛。遂爲公議之所棄。思之又思。羞憤交中。國恩之罔極。而孤負如此。家訓之謹約。而墜落如此。素心之畏愼。而失其本色又如此。一則臣罪。二則臣罪。此生此世。尙何面目之可顯乎。然惟糜粉之願。銘在肝肺。黥劓之補。義甘蹈赴。則從今以後。只當有除輒膺。生死向前。以少效塵刹之報而已。尙敢以循例巽牘。重犯猥越之罪也哉。第念命德之器。非比庶僚。乘軒之榮。有靦街童。此已萬萬惶蹙處。而況又向來人言。直斷平生。無復餘地。加以難明之目。驅諸罔測之科。臣雖欲包羞忍恥。飄纓抗顔。堂堂聖朝。豈容有如許事面也。噫嘻。世變無窮。凶逆層生。以至今番諸賊之出。而萬古之凶。天下之逆。於是乎極矣。凡有血氣之倫。寧欲卽地溘然。不見此不忍見之凶。不聞此不敢聞之言也。嗚呼。上奉堯舜之聖。而獨奈廷臣。才智俱下。忱誠亦淺。旣不能對揚至德。以戢梟音。又不能劈破源頭。以醒訛俗。馴致賊勢猖獗。凶圖日急。此政小大同心。竭智極慮。汲汲然如不及之時。而臣乃跼蹐低徊。不敢爲進身之計。臣情到此。良亦窮且慼矣。伏乞聖明。亟收臣新授爵秩。仍正臣前後罪負。以爲世臣僨身者之戒焉。臣無任瞻天望聖。感激隕惶之至。答曰。省疏具悉。卿其勿辭行公。
정조 6년
洪忠監司金文淳疏曰。伏以。臣才器魯下。知識淺短。無一可取之能。有百不猶之愧。而過蒙洪造。濫躋宰列。前後歷揚。罔匪兜攬。恩深河海。報蔑涓埃。居常憂懼。如集于木。不意今者。伏奉聖旨。以臣爲洪忠道觀察使者。臣雙擎恩誥。驚惶震懍。不知所以自措也。噫。國家之所倚重。生民之所休戚。亶係於方岳之任。臣竊覸列聖朝以來遴選之際。苟非才猷足以綜理庶務。威望足以憚壓一方。則上不以委是任。而下不得膺是寄矣。如臣之無似賤品。不稱是任。不但臣自知者明。伏想殿下。亦已俯燭無餘矣。乃於一朝。拔之於人望之外。畀之以承流之責。此豈聖朝量授之義哉。況此湖西一路。從古素稱難治。而挽近以來。習俗乖戾。亂逆層出。稼穡卒痒。飢荒荐臻。人心無底定之時。民事阽顚連之危。雖使綜明老鍊。可以鎭訛俗布德化者當之。猶恐其不至於不僨誤。今使臣適値此時。濫叨此任。將何以丕變俗染。撫恤民隱。仰塞九重分憂之萬一也哉。左右揣量。承膺無路。玆敢略暴肝膈之私。仰瀆紸纊之聽。伏乞聖明。俯垂諒察。亟命銓部。收還臣新授職名。回授可堪之人。以重藩任。以安微分。千萬幸甚。臣無任屛營祈懇之至。答曰。省疏具悉。卿其勿辭。往欽哉。
정조 6년
壬寅八月十九日卯時。上御誠正閣。左副承旨入侍時。左副承旨金宇鎭。假注書趙衍德。記注官金健修金鳳顯。以次進伏訖。上曰。雨意頗多矣。宇鎭曰。然矣。到今有雨。頗不緊矣。命讀金文淳李秉模上疏訖。仍命書批。命退。承史以次退出。